### Beslutninger:

Forslaget blev på byrådsmødet den 22. juni 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra KF

Motivering

I Budget 2020 afsatte byrådet midler til kommunens veteranpolitik ved bl.a. at ansætte en veteranrådgiver i Kultur og Borgerservice. Veteranrådgiveren hjælper veteraner og deres pårørende med kontakten til det offentlige system. Veteranrådgiveren kan eksempelvis vejlede omkring økonomi, job, kørekort, bolig, aktiviteter for veteraner og generel trivsel. Rådgiverfunktionen har også en forebyggende indsats, hvor en nedadgående spiral kan bremses og vendes i en positiv retning, før der opstår nye udfordringer. Kontakten til veteranerne såvel som deres pårørende har skabt en forbedring i deres livskvalitet og evne til at mestre deres eget liv.

Siden ansættelse af veteranrådgiveren har det dog vist sig, at opgaven er større end tidligere forventet. Der er en stor efterspørgsel på rådgiverens ydelser og både pårørende og involverede foreninger beder om mere hjælp til at håndtere udfordringer omkring helbred, boligsituation og familieliv. Det Konservative Folkeparti mener veteranrådgiveren udfylder en vigtig rolle, som allerede nu har vist sig at være en stor gevinst for vores veteraner. Vi ønsker derfor at styrke indsatsen, så den dækker det behov vi har i Århus Kommune. I Viborg Kommune er der ansat to veteranrådgivere til at dække det kommunale behov. Vi foreslår derfor at løfte området med endnu en medarbejder.

Forslag

Det foreslås derfor, at:

Århus Kommune ansætter endnu en veteranrådgiver i Kultur og Borgerservice.

Finansiering

Ved at forebygge negative mønstre og skabe en bedre livsmestring for vores veteraner, reducerer vi også den kommunale udgift til sociale og sundhedsmæssige udfordringer. Tillige øges deres chancer for at komme i beskæftigelse. Eksempelvis falder udgifterne med 186.000 kr årligt, hvis en borger ikke længere modtager kontanthjælp. Forslaget forventes derfor at være selvfinansierende efter en opstartsperiode, ved at medføre besparelser særligt i Kultur og Borgerservice og i Sociale Forhold og Beskæftigelse. Det foreslås derfor at afsætte finansiering til den ekstra veteranrådgiver i [adresse], fra det økonomiske råderum. Herefter fordeles udgiften fremadrettet ligeligt mellem MSB og MKB.

På vegne af byrådsgruppen for Det Konservative Folkeparti

Ditte Møller og Benjamin Dahl.